Diari Oficial de la Generalitat Valenciana


Sumari del DOGV 6700, del 26-01-2012 (2012/620)

RESOLUCIÓ de 4 de gener de 2012, del director general de Justícia de la Conselleria de Justícia i Benestar Social, per la qual es resol inscriure la modificació dels Estatuts del Col·legi Oficial d'Agents de la Propietat Immobiliària de Castelló i es disposa la seua publicació en el Diari Oficial de la Comunitat Valenciana.
-------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   6700

Data del DOGV
:   26-01-2012

Secció del DOGV
:   III. ACTES ADMINISTRATIUS - C) ALTRES ASSUMPTES

Número del document
:   2012/620


Data del document
:   04-01-2012

Organisme emissor
:   Conselleria de Justícia i Benestar Social

Tipus de document
:   Resolució

Descriptors 

:   * Castelló de la Plana
    * reglament intern
    * empresa immobiliària
    * col·legi professional

RESOLUCIÓ de 4 de gener de 2012, del director general de Justícia de la Conselleria de Justícia i Benestar Social, per la qual es resol inscriure la modificació dels Estatuts del Col·legi Oficial d'Agents de la Propietat Immobiliària de Castelló i es disposa la seua publicació en el Diari Oficial de la Comunitat Valenciana. [2012/620]  
Vist l'expedient de modificació estatutària instruït a instància del Col·legi Oficial d'Agents de la Propietat Immobiliària de Castelló, inscrit amb el número 25 de la secció primera del Registre de Col·legis Professionals i de Consells Valencians Professionals de la Comunitat Valenciana, en què se sol·licita la inscripció de la seua modificació Estatutària en el dit Registre, tenint en compte els següents   
  
Fets  
Primer. Francisco Nomdedeu Maristany, president del Colegio Oficial de Agentes de la Propiedad Inmobiliaria de Castellón, va presentar el 21 de juliol de 2011, sol·licitud d'inscripció de la modificació dels Estatuts del Col·legi Oficial d'Agents de la Propietat Immobiliària de Castelló en el Registre de Col·legis Professionals i de Consells Valencians de Col·legis Professionals de la Comunitat Valenciana, en compliment del que preveu l'article 11 de la Llei 6/1997, de 4 de desembre, de Consells i Col·legis Professionals de la Comunitat Valenciana.  
  
Segon. Per mitjà d'ofici de 20 d'octubre de 2011, el Servici d'Entitats Jurídiques de la Conselleria de Justícia i Benestar Social va formular observacions prèvies al control de legalitat en relació a la modificació del text estatutari, sol·licitant que s'esmenara la seua petició inicial, per això es va concedir el termini d'un mes a este efecte.  
Tercer. El 2 de desembre de 2011 va tindre entrada en el Registre de Conselleria de Justícia i Benestar Social escrit de Francisco Nomdedeu Maristany, president del Col·legi Oficial d'Agents de la Propietat Immobiliària de Castelló, en resposta a l'esmentat ofici de 20 d'octubre de 2011, per mitjà del qual s'adjuntava el text dels Estatuts del Col·legi Oficial Professional d'Agents Comercials de Castelló amb les modificacions corresponents. La modificació dels Estatuts del Col·legi va ser aprovada per la seua Junta General en sessió que va tindre lloc l'1 de desembre de 2011, segons certificació lliurada el dia 1 de desembre de 2011 pel vicesecretari del Col·legi Carlos Carmona Esteve, amb el vistiplau del president.  
Quart. El nou text dels Estatuts, amb les modificacions corresponents en exercici del control de legalitat, figura com a annex a la present resolució, donant-se ací per reproduït.  
  
Fonaments de dret  
Primer. Una vegada revisats els Estatuts del Col·legi Oficial d'Agents de la Propietat Immobiliària de Castelló estos contenen totes les determinacions exigides per l'article 10 de la Llei 6/1997, de 4 de desembre, de Consells i Col·legis Professionals de la Comunitat Valenciana.  
No obstant això, en exercici del control de legalitat previst en l'article 11 de l'esmentada Llei 6/1997, de 4 de desembre, i en els articles 21 i 28 del Decret 4/2002, de 4 de gener, de Consell, que la desplega, resulta necessari procedir al canvi de redacció de determinats articles, a l'efecte de garantir la correcció normativa del text.  
Així, en l'article 4, apartat q), correspon corregir la citació «Implantació de la finestreta única prevista en la Llei /2009, de 23 de novembre com apareix arreplegada en el Llei 2/1974 de Col·legis Professionals, perquè els professionals puguen realitzar tots els tràmits necessaris per a la col·legiació, el seu exercici i la seua baixa en el Col·legi, i per a oferir als consumidors i usuaris la informació referida en l'art. 10.2 de la dita Llei 2/1974 de Col·legis Professionals» per «Implantació de la finestreta única prevista en la Llei 25/2009, de 23 de novembre, com apareix arreplegada en l'article 10 de la Llei 2/1974 de Col·legis Professionals, perquè els professionals puguen realitzar tots els tràmits necessaris per a la col·legiació, el seu exercici i la seua baixa en el Col·legi, i per a oferir als consumidors i als usuaris la informació referida en l'article10.2 de la dita Llei 2/1974 de Col·legis Professionals».  
En l'article 28, in fine, correspon corregir la remissió efectuada a l'«Art. 4t)» per la de «article 4 p)».   
En l'article 45, apartat 3 c), correspon corregir la remissió efectuada a l'«article 1.1.b» per la d'«article 7.1.b».   
Segon. Els Estatuts han sigut aprovats amb els requisits i formalitats previstos en el dit article i en els Estatuts del Col·legi.  
  
Tercer. L'expedient ha sigut tramitat pel Servici d'Entitats Jurídiques, adscrit a la Direcció General de Justícia de la Conselleria de Justícia i Benestar Social, competent perquè així ho disposa l'article 6.1 de l'esmentada Llei 6 1997/, tenint en compte allò previst per la disposició final del Decret 4/2002, de 8 de gener, en virtut de les atribucions que té conferides pel Decret 75/2011, de 24 de juny, del Consell, pel qual s'establix l'estructura orgànica bàsica de la Presidència i de les conselleries de la Generalitat, i pel Decret 99/2011, de 26 d'agost, del Consell, pel qual s'aprova el Reglament Orgànic i Funcional de la Conselleria de Justícia i Benestar Social.  
  
Vistos l'article 36 de la Constitució i l'article 49.1.22a de l'Estatut d'Autonomia de la Comunitat Valenciana; la Llei 2/1974, de 13 de febrer, de Col·legis Professionals, amb les seues modificacions posteriors, en els seus preceptes bàsics; la Llei 6/1997, de 4 de desembre, de la Generalitat Valenciana, de Consells i Col·legis Professionals de la Comunitat Valenciana; el Decret 4/2002, de 8 de gener, del Govern Valencià, pel qual s'aprova el Reglament de desplegament d'esta última; i la resta de disposicions complementàries de pertinent aplicació, es dicta la següent resolució:  
1. Inscriure la modificació estatutària del Col·legi Oficial d'Agents de la Propietat Immobiliària de Castelló en el Registre de Col·legis Professionals i de Consells Valencians Professionals de la Comunitat Valenciana, amb els canvis de redacció indicats en el fonament de dret primer.  
2. Publicar la present resolució en el Diari Oficial de la Comunitat Valenciana.  
Contra la present resolució que posa fi a la via administrativa, es podrà interposar, potestativament, recurs de reposició davant del mateix òrgan que ha dictat l'acte, en el termini d'un mes comptat des de l'endemà de la seua notificació, o bé, recurs contenciós administratiu davant de la Sala Contenciosa Administrativa del Tribunal Superior de Justícia de la Comunitat Valenciana en el termini de dos mesos comptats des de l'endemà de la seua notificació. Tot això de conformitat amb el que establixen els articles 116 i 117 de la Llei 30/1992, de 26 de novembre, del Règim Jurídic de les Administracions Públiques i del Procediment Administratiu Comú, i en els articles 10, 14, i 46 de la Llei 29/1998, de 13 de juliol, reguladora de la Jurisdicció Contenciosa Administrativa, sense perjuí que s'utilitze qualsevol altra via que es considere oportuna.  
  
València, 4 de gener de 2012.- El director general de Justícia: Julián Ángel González Sánchez.  
  
  
  
COL·LEGI OFICIAL D'AGENTS DE LA PROPIETAT IMMOBILIÀRIA DE CASTELLÓ  
  
ESTATUTS  
  
CAPÍTOL I  
Del Col·legi  
  
Article 1  
El Col·legi Oficial d'Agents de la Propietat Immobiliària de Castelló és una corporació de dret públic, de caràcter professional, reconeguda i emparada per la Constitució Espanyola, amb personalitat jurídica pròpia i plena capacitat per al compliment dels seus fins, que es regix, amb les modificacions establides en la Llei 25/2009, de 22 de desembre, per la Llei 2/1974 de Col·legis Professionals, per la Llei 6/1997 de la Generalitat Valenciana, pel seu Estatut General, pels Estatuts del Consell Valencià de Col·legis Oficials d'Agents de la Propietat Immobiliària, pels presents Estatuts, pels reglaments de Règim Interior que es puguen desenrotllar i pels acords aprovats pels diferents òrgans corporatius en l'àmbit de les seues competències respectives, així com per les altres normes de compliment obligatori que li siguen aplicables.   
  
  
Article 2  
L'àmbit territorial del Col·legi Oficial d'Agents de la Propietat Immobiliària de Castelló és la província de Castelló i la seua seu radica en la ciutat de Castelló, carrer Hort de Mas, núm. 1-3r-A.   
  
Article 3  
Són fins essencials del Col·legi Oficial d'Agents de la Propietat Immobiliària de Castelló, en el seu àmbit, l'ordenació de l'exercici de la professió vetlant perquè s'adeqüe a les normes ètiques i jurídiques que la regulen; la representació de la professió respecte als seus col·legiats i en l'àmbit territorial provincial de Castelló; la formació professional permanent dels seus col·legiats i la defensa dels drets i interessos professionals dels col·legiats; el control deontològic i l'aplicació del règim disciplinari; i la protecció dels interessos dels consumidors i usuaris dels servicis dels seus col·legiats, tot això sense perjuí de la competència de l'administració pública per raó de relació funcional.   
  
  
Article 4  
Són funcions del Col·legi Oficial d'Agents de la Propietat Immobiliària de Castelló:   
a) Exercir la representació que establisquen les lleis per al compliment dels seus fins, i especialment, la representació i defensa de la professió davant de l'administració, institucions, tribunals, entitats i particulars, amb legitimació per a ser part en tots aquells litigis i causes que afecten els drets i els interessos professionals i els fins de la professió, exercitar les accions penals, civils, administratives o socials que siguen procedents, així com per a utilitzar el dret de petició d'acord amb la Llei.   
b) Col·laborar amb el Poder Judicial i els altres poders públics per mitjà de la realització d'estudis, emissió d'informes, elaboració d'estadístiques i altres activitats relacionades amb els seus fins, que els siguen sol·licitats o acorden per iniciativa pròpia.   
c) Organitzar i gestionar els servicis de designació de pèrits a instància d'organismes administratius o òrgans judicials.   
d) Participar en matèries pròpies de la professió en els òrgans consultius d'administració, així com en els organismes interprofessionals.   
  
e) Assegurar la representació de la professió en els consells socials i patronats universitaris, en els termes establits en les normes que els regulen.   
f) Ordenar l'activitat professional dels col·legiats, vetlant per la formació, l'ètica i la dignitat professional, i pel respecte degut als drets dels particulars; exercir la facultat disciplinària en l'orde professional i col·legial; elaborar els seus Estatuts particulars, reglaments de règim interior i les seues modificacions, comunicant-los a la Conselleria competent en la dita matèria per al seu control de legalitat.   
  
g) Organitzar i promoure activitats i servicis comuns d'interés per als col·legiats, de caràcter professional, formatiu, cultural, assistencial, de previsió i altres d'anàlegs, incloent-hi l'assegurament obligatori de la responsabilitat civil professional.   
h) Procurar l'harmonia i col·laboració entre els col·legiats impedint la competència deslleial entre estos, així com la publicitat il·lícita.   
  
i) Intervindre, amb la sol·licitud prèvia, en via de conciliació o arbitratge en les qüestions que, per motius professionals, se susciten entre els col·legiats, o entre estos i els seus clients.   
j) Exercir funcions d'arbitratge en els assumptes que els siguen sotmesos, així com promoure o participar en institucions d'arbitratge.   
k) Resoldre les discrepàncies que puguen sorgir en relació amb l'actuació professional dels col·legiats.   
l) Complir i fer complir als col·legiats, quan afecte la professió, les disposicions legals i estatutàries, així com les normes i decisions adoptades pels òrgans col·legials en matèria de la seua competència.   
  
m) Reconeixement de firma.   
n) Atendre les queixes o les reclamacions presentades pels col·legiats.   
nn) Atendre i resoldre queixes i reclamacions referides a l'activitat col·legial o professional dels col·legiats, presentades pels consumidors o usuaris o per organitzacions que els representen, que contracten els servicis professionals.   
o) Facilitar al Consell General i al Consell Autonòmic, la informació concernent a les altes, baixes i qualssevol altres modificacions que afecten els registres de col·legiats i de societats professionals, per al seu coneixement i anotació en els registres centrals de col·legiats i de servicis professionals d'aquells.   
p) Elaboració d'una memòria anual de la gestió del Col·legi, que continga la informació assenyalada en l'art.11 de la Llei 2/1974 sobre Col·legis Professionals.   
q) Implantació de la finestreta única prevista en la Llei 25/2009, de 23 de novembre conforme apareix arreplegada en l'art.10 del la Llei 2/1974 de Col·legis Professionals, perquè els professionals puguen realitzar tots els tràmits necessaris per a la col·legiació, el seu exercici i la seua baixa en el Col·legi, i per a oferir als consumidors i usuaris la informació referida en l'art.10.2 de la dita Llei 2/1974 de Col·legis Professionals.   
r) Adoptar les mesures necessàries per al compliment d'allò previst en el Llei 2/1974 de Col·legis Professionals i incorporar per a això les tecnologies necessàries i crear i mantindre les plataformes tecnològiques que garantisquen la interoperativitat entre els distints sistemes i l'accessibilitat de les persones amb discapacitat.   
s) Totes aquelles funcions que redunden en benefici dels interessos de la professió i dels seus col·legiats, i totes aquelles funcions que redunden en benefici de la protecció dels interessos dels consumidors i usuaris dels servicis dels seus col·legiats.   
t) Les altres que vinguen disposades per la legislació estatal o autonòmica.   
  
CAPÍTOL II  
Dels col·legiats  
  
Article 5  
El Col·legi Oficial d'Agents de la Propietat Immobiliària de Castelló l'integren tots aquells que reunixen els requisits legals i han sigut o siguen admesos d'ara en avant a formar part de la corporació; la incorporació a este col·legi és voluntària i sotmet l'agent de la propietat immobiliària a la seua disciplina i l'obliga a l'estricte compliment d'estos Estatuts, de les seues normes de desplegament, així com dels acords de les seues juntes generals i de Govern amb els límits de la Llei 15/2007, de juliol, de Defensa de la Competència.   
El Col·legi Oficial d'Agents de la Propietat Immobiliària de Castelló, estarà format per tres classes de col·legiats:   
1. Col·legiats d'honor.   
2. Col·legiats exercents.   
3. Col·legiats no exercents.   
  
Article 6  
1. Són agents de la propietat immobiliària exercents del Col·legi Oficial d'Agents de la Propietat Immobiliària de Castelló els qui, complits els requisits administratius necessaris per a això, es col·legien en este per a dedicar-se de forma professional a l'activitat definida en el Decret 1294/2007, del següent tenor literal: són funcions pròpies dels agents de la propietat immobiliària la mediació i corretatge, en les operacions següents:   
a) Compravenda i permuta de finques rústiques i urbanes.   
b) Préstecs amb garantia hipotecària sobre finques rústiques i urbanes.   
c) Arrendaments rústics i urbans, cessió i traspàs d'estos últims.   
  
d) Evacuar les consultes i dictàmens que els siguen sol·licitats sobre el valor en venda, cessió o traspàs dels béns immobles que es referixen els tres apartats anteriors.   
2. També podran pertànyer al Col·legi Oficial d'Agents de la Propietat Immobiliària de Castelló, amb la denominació de col·legiats no exercents, els que reunisquen els requisits establits per a la seua incorporació al Col·legi previstos en este Estatut i no es dediquen a l'exercici professional.   
3. Seran col·legiats d'honor aquelles persones o institucions que reben i accepten este nomenament per acord de la junta general del Col·legi, a proposta de la junta de govern i en atenció a mèrits o servicis rellevants prestats en favor de la professió o del mateix Col·legi.   
  
  
Article 7  
1. Per a incorporar-se al Col·legi Oficial d'Agents de la Propietat Immobiliària de Castelló com a exercent s'exigiran els requisits següents:   
a) Ser major d'edat i no estar incurs en causa d'incapacitat.   
b) Estar en possessió del títol de graduat, llicenciat, diplomat, enginyer, arquitecte, enginyer tècnic o arquitecte tècnic, o del títol oficial d'agent de la propietat immobiliària expedit pel ministeri corresponent.   
c) No tindre antecedents penals que l'inhabiliten per a l'exercici professional.   
d) Presentar la sol·licitud de l'interessat dirigida al president/a del Col·legi.   
e) Abonar la quota de col·legiació en les condicions fixades pel Col·legi, i si és el cas pel Consell General d'acord amb el que preveu l'article 3.2 de la Llei 2/1974 de Col·legis Professionals.   
f) Subscriure la pòlissa de responsabilitat civil professional en les condicions aprovades pel Col·legi.   
2. El col·legi disposarà d'una pàgina web perquè a través d'una finestreta única, els professionals puguen realitzar tots els tràmits necessaris per a la seua col·legiació, el seu exercici i la seua baixa en el Col·legi, a través d'un únic punt, per via electrònica i a distància, al mateix temps que podran, entre altres coses, per esta via, obtindre tota la informació i formularis necessaris per a l'accés a l'activitat professional i el seu exercici, i presentar tota la documentació i sol·licituds necessàries inclosa la col·legiació.   
  
Article 8  
La junta de govern del Col·legi Oficial d'Agents de la Propietat Immobiliària de Castelló, una vegada complits els requisits d'accés previstos en este Estatut i la resta de disposicions aplicables aprovarà, suspendrà o denegarà les sol·licituds d'incorporació dins del termini de dos mesos. La resolució de la junta de govern serà comunicada a l'interessat, fent constar els fonaments del seu acord. Contra l'esmentada resolució podrà interposar l'interessat recurs en el termini d'un mes davant del Consell Valencià de Col·legis Oficials d'Agents de la Propietat Immobiliària. La resolució del Consell esgotarà la via administrativa i serà susceptible d'impugnació davant de la Jurisdicció Contenciosa Administrativa.   
  
Article 9  
La incorporació al Col·legi Oficial d'Agents de la Propietat Immobiliària de Castelló acredita l'agent de la propietat immobiliària com a tal, sense que siga necessària cap designació o nomenament de l'administració pública. Per a l'exercici de l'activitat serà necessari a més el compliment dels altres requisits exigits si és el cas per l'administració local o autonòmica.  
Els agents de la propietat immobiliària que pertanyen al Col·legi Oficial d'Agents de la Propietat Immobiliària de Castelló identificaran la seua personalitat i la seua condició de col·legiat, exercent o no, per mitjà d'un carnet o targeta d'identitat que s'ajustarà en tot cas al model que acorde la junta de govern.   
  
Article 10  
1. La condició de col·legiat es perdrà:   
a) Per defunció.   
b) Per baixa voluntària.   
c) Per falta de pagament de les quotes ordinàries o extraordinàries i de les altres càrregues col·legials a què vingueren obligats.   
d) Per condemna ferma que porte amb si l'accessòria d'inhabilitació per a l'exercici de la professió.   
e) Per sanció ferma d'expulsió d'este col·legi, acordada en expedient disciplinari.   
f) Per extinció parcial o total de la fiança, acordada en expedient sancionador o per falta de pagament de les quotes o derrames col·legials, fora de perill de la seua reposició en el termini d'un mes, des de la firma de l'acord o resolució corresponent.   
2. La pèrdua de condició de col·legiat serà acordada per la junta de govern del Col·legi en resolució motivada i una vegada ferma, serà comunicada al Consell General i al Consell Valencià de Col·legis d'Agents de la Propietat Immobiliària.   
3. En el cas de la lletra c) de l'apartat 1 anterior, els col·legiats podran rehabilitar els seus drets pagant les quantitats que correspongueren com a nova incorporació i havent abonat el deute que va ocasionar la pèrdua de condició de col·legiat.   
  
Article 11  
L'exercici de l'activitat d'agent de la propietat immobiliària és atribut personal dels col·legiats i haurà d'exercir-se de forma i amb responsabilitat directa, sense perjuí de les funcions, preparatòries, complementàries i delegades, si és el cas, a empleats o col·laboradors de l'agent de la propietat immobiliària. Sense perjuí de l'ús de marques rètols o noms comercials és obligatori, en l'àmbit d'este Col·legi Oficial d'Agents de la Propietat Immobiliària de Castelló, l'ús del rètol o placa exterior al despatx del col·legiat que continga logotip API segons model aprovat per este col·legi.   
  
Article 12  
1. L'activitat de l'agent de la propietat immobiliària es podrà realitzar de manera individual, de manera col·lectiva o de forma societària en qualsevol de les formes establides en dret, però en tot cas sota la intervenció i responsabilitat directa de l'agent de la propietat immobiliària, que haurà de reunir els mateixos requisits d'accés que li són exigits als agents de la propietat immobiliària que exercisquen la seua professió a títol individual, a excepció de la denominació que posseïsca l'organització col·lectiva o societària.  
2. En els supòsits d'exercici col·lectiu o societari de la professió en l'àmbit d'este col·legi, l'organització col·lectiva o societària haurà de comunicar al col·legi la denominació i número d'identificació fiscal.   
  
  
Article 13  
Són deures generals de l'agent de la propietat immobiliària col·legiats en el Col·legi Oficial d'Agents de la Propietat Immobiliària de Castelló:   
a) Complir les normes legals i estatutàries i els acords dels diferents òrgans corporatius, tant del Consell General dels Col·legis Oficials d'Agents de la Propietat Immobiliària, del Consell Valencià de Col·legis d'Agents de la Propietat Immobiliària i del mateix Col·legi.   
  
b) Mantindre despatx professional en el territori de la província de Castelló.   
c) Comunicar el seu domicili i els eventuals canvis d'este al col·legi.   
d) Estar al corrent en el pagament de les seues quotes, ordinàries o extraordinàries i alçar les altres càrregues col·legials. A tals efectes es consideren càrregues col·legials totes les imposades pel Col·legi Oficial d'Agents de la Propietat Immobiliària de Castelló, el Consell Valencià de Col·legis Oficials d'Agents de la Propietat Immobiliària i el Consell General dels Col·legis Oficials d'Agents de la Propietat Immobiliària.   
  
e) Assistir a les juntes generals i a la resta d'actes corporatius.   
f) Complir la seua comesa professional amb diligència, ajustant la seua actuació als principis de confiança i bona fe amb els seus clients, aplicant la tècnica professional adequada.   
  
Article 14  
Són drets dels col·legiats:  
a) Participar en la gestió corporativa i per tant, exercir els drets de petició de vot i d'accés als càrrecs directius, en la forma que establisquen les normes legals o estatutàries.   
b) Demanar i obtindre de tots els òrgans corporatius la protecció de la seua independència i lícita llibertat d'actuació professional.   
c) Constituir, en el si col·legial, les agrupacions i seccions que es consideren convenients per a la defensa dels seus interessos professionals, formatius, culturals i socials específics dins del marc dels fins de la corporació i si és el cas, incorporar-se a les ja existents. La creació de les dites agrupacions i seccions i les normes que regulen el seu funcionament hauran de ser aprovades per la junta de govern.   
d) Rebre i participar de tots aquells servicis que la institució col·legial dispose, en particular fer ús de les instal·lacions i mitjans, participar en les activitats de formació continuada, sempre amb subjecció a les normes que per al seu ús racional i adequat fixe la junta de govern. Igualment pot sol·licitar l'establiment de servicis que considere necessaris.   
e) Aquells altres que els conferisquen la normativa vigent i el present Estatut.   
  
Article 15  
L'agent de la propietat immobiliària té dret a una retribució econòmica adequada per la seua activitat professional, que es fixarà en concepte d'honoraris. La percepció d'honoraris pels treballs realitzats es produïx com a conseqüència de la prestació de servicis de l'agent de la propietat immobiliària al seu client, en què ambdós podran lliurement pactar la quantia dels honoraris, i és recomanable per a la seua constància i determinació l'acord previ per mitjà de la utilització de la nota d'encàrrec, en què es ressenyarà el cost aproximat de la intervenció professional i forma de pagament.   
  
CAPÍTOL III  
Òrgans de Govern  
  
Article 16  
1. El govern del Col·legi Oficial d'Agents de la Propietat Immobiliària de Castelló estarà presidit pels principis de democràcia, legalitat i autonomia.   
2. Davall els dits principis el Col·legi Oficial d'Agents de la Propietat Immobiliària de Castelló serà regit per la junta general, la junta de govern i el president, en l'àmbit de les seues competències respectives.   
  
  
De la Junta General  
  
Article 17  
1. La junta general és l'òrgan competent per a proposar i aprovar la modificació dels Estatuts i els Reglaments de Règim Interior, vots de censura a la junta de govern o a algun dels seus membres, adquisició, venda i gravamen de béns immobles, pressupostos i derrames extraordinàries, quantia de les quotes de col·legiació d'acord amb llei, i qualsevol altra qüestió que per la seua importància i urgència així ho requerisca.   
  
2. La junta general se celebrarà amb caràcter ordinari una vegada a l'any, dins del primer trimestre de cada any natural.   
3. A més es podran celebrar les juntes generals extraordinàries que siguen degudament convocades, com a mínim, amb quinze dies d'antelació, a iniciativa de la junta de govern o d'un nombre de col·legiats que represente, almenys, el vint-i-cinc per cent dels col·legiats, i es computaran cada dos no exercents per un exercent.   
4. En l'orde del dia s'arreplegaran els assumptes concrets que hagen de tractar-se. Només per resolució motivada i en el cas que la proposició siga aliena als fins atribuïts a la corporació, podrà denegar-se la celebració de la junta extraordinària, sense perjuí dels recursos que pogueren correspondre als peticionaris.   
  
Article 18  
Les convocatòries per a les juntes generals es faran, llevat que continguen convocatòria electoral, amb antelació mínima de quinze dies, per mitjà de publicació en els taulers d'anuncis d'este col·legi, tant en la seu com en les delegacions, el secretari citarà tots els col·legiats per comunicació escrita remesa per qualsevol mitjà que assegure el coneixement de la convocatòria pels col·legiats, i haurà d'incloure sempre l'orde del dia. S'establix expressament com a mitjà hàbil i preferent de comunicació el compte de correu electrònic que facilite el Col·legi als seus col·legiats o una altre comunicat pel col·legiat. En cas d'urgència la citació personal podrà substituir-se per la publicació i difusió de la convocatòria urgent en els mitjans locals de comunicació i la pàgina web col·legial.   
Des de la convocatòria, els col·legiats podran examinar en la secretaria del col·legi, durant les hores de despatx, la documentació relativa als assumptes inclosos en l'orde del dia, i es podrà remetre esta per mitjà de correu electrònic a petició de qualsevol col·legiat.   
  
Article 19  
1. Tots els col·legiats incorporats amb anterioritat a la data de la convocatòria de la junta general, podran assistir amb veu i vot a les juntes generals ordinàries i extraordinàries que se celebren. El vot dels col·legiats exercents tindrà doble valor que el dels col·legiats no exercents.   
2. Les juntes generals, seran presidides pel president o qui estatutàriament el substituïsca, actuant de secretari el que ho siga de la junta de govern i se celebraran en el dia assenyalat i siga quin siga el nombre dels concurrents a estes. Excepte en els casos en què s'exigira un quòrum especial, els acords es prendran per majoria de vots emesos. El vot és delegable exclusivament, per mitjà de la firma de l'imprés aprovat per la junta de govern per a este fi.   
3. Els acords seran adoptats per votació secreta, quan així ho sol·licite el deu per cent dels col·legiats assistents a la junta general.   
  
4. Els acords que s'adopten seran immediatament executius i obligatoris per a tots els col·legiats sense perjuí del règim de recursos que legalment procedisquen.   
  
Article 20  
1. La junta general ordinària a celebrar en el primer trimestre de cada any tindrà, almenys, el següent orde del dia:   
1r. Memòria del president dels esdeveniments més importants que hagen tingut lloc en relació amb el col·legi durant l'any anterior.   
  
2n. Examen i aprovació, si és el cas, dels comptes anuals i liquidació de pressupost de l'exercici anterior.   
3r. Examen i aprovació, si és el cas, del pressupost elaborat per la junta de govern per a l'exercici següent   
4t. Lectura, discussió i votació dels assumptes que es consignen en la convocatòria.   
5t. Precs i preguntes   
2. Des de la convocatòria a junta i fins a cinc dies abans de la seua celebració els col·legiats que pretenguen formular propostes que puguen implicar canvis en els pressupostos elaborats, hauran de presentar-les per escrit en la secretària col·legial. Només estes propostes o les que basant-se en estes es concreten pel proponent en el desenrotllament de la junta, podran ser objecte de votació.   
  
De la Junta de Govern i el president  
  
Article 21  
La junta de govern del Col·legi Oficial d'Agents de la Propietat Immobiliària de Castelló tindrà com a funció fonamental assumir, promoure i realitzar totes les funcions atribuïdes a este col·legi, excepte les que són competència de la junta general, així com executar els acords d'esta. D'esta manera i sense caràcter limitador, són competències de la junta de govern:   
a) Acordar l'admissió de col·legiats amb subjecció al que establixen les lleis i en els presents estatuts.   
b) Representar al Col·legi Oficial d'Agents de la Propietat Immobiliària de Castelló davant de les distintes administracions, entitats públiques o privades, així com en qualsevol classe d'actes i contractes que se celebren.   
c) Contractar laboralment o per mitjà de prestació de servicis al personal i professionals al servici d'este col·legi.   
d) Subscriure convenis de col·laboració amb qualsevol tipus d'administració, entitats públiques o privades, en compliment dels fins col·legials.   
e) Organitzar, dirigir i inspeccionar la marxa d'este col·legi i aprovar les normatives internes necessàries per al funcionament dels servicis prestats per a la correcta execució d'estos Estatuts.   
f) Proposar a la junta general l'import dels ingressos col·legials, derrames i decidir la meritació i forma de pagament de les quotes col·legials i de qualsevol altra obligació econòmica dels col·legiats, i adoptar les mesures necessàries per al compliment d'estes obligacions.   
g) Elaborar el pressupost anual i executar-lo, i comptabilitzar cada un dels pagaments o ingressos d'acord amb la normativa comptable que s'aplique.   
h) Nomenar les persones que representen el Col·legi Oficial d'Agents de la Propietat Immobiliària de Castelló en el Consell Autonòmic de la professió i en altres organitzacions professionals o administratives de qualsevol tipus.   
i) Obrir o tancar comptes bancaris en nom del Col·legi Oficial d'Agents de la Propietat Immobiliària de Castelló, disposar o aplicar fons, depositar o retirar valors, prestar avals i alçar-los en favor del Col·legi i realitzar les operacions bancàries, mercantils o civils que considere oportunes.   
j) Defendre els interessos del Col·legi Oficial d'Agents de la Propietat Immobiliària de Castelló i de la Professió en juí i fora d'este, i atorgar poders per a pleits en favor d'advocats i procuradors.   
  
k) Exercitar la potestat sancionadora respecte dels membres del Col·legi Oficial d'Agents de la Propietat Immobiliària de Castelló.   
l) Evacuar consultes i elaborar informes o dictàmens, a petició de tercers interessats, de l'administració pública, del Poder judicial, o a iniciativa pròpia.   
m) Vetlar pel desenrotllament formatiu i professional dels col·legiats.   
n) Vetlar pel compliment de les disposicions legals i ètiques en les intervencions professionals dels seus membres, molt particularment pel respecte als drets de consumidors i usuaris, així com la normativa aplicable en matèria de vivendes socials de qualsevol tipus, coadjuvant amb l'administració pública en la correcta execució de la política d'habitatge que en cada moment fixen els poders públics.   
  
nn) Establir, d'acord amb la legislació vigent, el servici d'atenció als col·legiats i als consumidors i usuaris.   
o) Col·laborar amb l'administració pública quan esta ho sol·licite i proposar a esta aquelles iniciatives que considere d'interés general en matèria d'habitatge i urbanisme, o d'interés particular per al desenrotllament professional dels col·legiats.   
p) Aprovar el seu reglament de funcionament i el dels servicis del Col·legi Oficial d'Agents de la Propietat Immobiliària de Castelló.   
  
q) Acordar la baixa col·legial per impagaments de quotes o altres motius fixats en els presents estatuts.   
r) Totes aquelles altres funcions que haja de desenrotllar este col·legi i no corresponguen a la junta general.   
  
Article 22  
La junta de govern del Col·legi Oficial d'Agents de la Propietat Immobiliària de Castelló estarà constituïda pel/la president/a i huit vocals. El/la president/a nomenarà els càrrecs de vicepresident/a, secretari/ària, vicesecretari/ària, tresorer/a i comptador/a. El/la vicepresident/a i substituirà el/la president/a en els casos d'absència, malaltia, incapacitat o vacant. El/la vicesecretari/ària i el/la comptador/a substituiran el secretari i el tresorer en els mateixos casos. Els càrrecs dels membres de junta són personals i indelegables.   
  
Article 23  
La junta de govern es reunirà, com a mínim, una vegada al mes, exclòs el d'agost, sense perjuí de poder fer-ho amb major freqüència quan la importància o el nombre dels assumptes ho requerisca, o ho sol·licite almenys la mitat dels seus membres. La convocatòria per a les reunions es farà pel secretari, previ mandat del president, amb tres dies d'antelació almenys. També podrà convocar-la el secretari a petició de la mitat dels membres de la junta de govern. Fora de l'orde del dia no podran tractar-se altres assumptes, excepte els que el president considere d'urgència. Els acords s'adoptaran per majoria de vots dels assistents. El president tindrà vot de qualitat a l'únic efecte de dirimir els empats que puguen produir-se en les votacions.   
  
Per a la vàlida constitució de la junta serà necessària l'assistència de la mitat més un dels seus membres.   
  
  
  
Article 24  
La junta de govern per a aconseguir la major operativitat i eficàcia, podrà crear les comissions que estime convenients, inclús amb facultats delegades, que hauran en tot cas de ser presidides pel president o membre de la junta en qui este delegue. Les dites comissions podran tindre caràcter permanent o temporal, en funció de l'objecte a què es referisquen.   
  
Article 25  
La junta de govern, a fi d'aconseguir una major operativitat i per al despatx dels assumptes de tràmit o estudi previ d'aquells que se sotmetran a la junta de govern, podrà acordar la constitució d'una comissió permanent, que almenys serà integrada pel president i els vocals que es designen per acord de la junta de govern.   
  
Article 26  
Correspondrà al president la representació oficial del Col·legi Oficial d'Agents de la Propietat Immobiliària de Castelló en totes les relacions d'este amb els poders públics, entitats, corporacions i personalitats de qualsevol orde i atorgarà poders de representació processal per a la seua compareixença davant de jutjats i tribunals; presidirà les juntes de govern, les generals i totes les comissions a què assistisca, i dirigirà les discussions amb vot de qualitat en cas d'empat. Li correspon la direcció d'eixe col·legi, supervisar i dirigir el bon funcionament dels seus servicis, i podrà adoptar ordes de gestió ordinària i acords urgents i donarà compte posteriorment a la junta de govern.   
  
  
Article 27  
El tresorer recaptarà i conservarà els fons pertanyents al Col·legi Oficial d'Agents de la Propietat Immobiliària de Castelló, portarà els llibres pertinents, realitzarà els pagaments, controlarà la comptabilitat, verificarà la caixa i presentarà a la junta de govern els comptes i el projecte de pressupost, ingressarà i retirarà fons dels comptes bancaris dels quals siga titular este col·legi, mancomunadament amb la firma del president o secretari. Igualment portarà l'inventari dels béns col·legials dels quals en serà l'administrador.  
  
Article 28  
El secretari és l'encarregat de rebre la correspondència i tramitar les sol·licituds que es dirigisquen al Col·legi Oficial d'Agents de la Propietat Immobiliària de Castelló, i donarà compte d'estes a qui procedisca. Expedirà les certificacions que corresponguen i portarà tots els registres col·legials i en particular el registre dels col·legiats amb els seus expedients personals. Confeccionarà cada any les llistes de col·legiats, expressant la seua antiguitat i domicili, tindrà a càrrec seu l'arxiu i segell d'eixe col·legi. Redactarà les actes de les juntes generals i de les reunions de la junta de govern. Portarà els llibres d'actes de les juntes generals i de govern i els altres necessaris per al millor i més ordenat servici. Correspondrà també al secretari l'elaboració de la memòria anual referida en l'art. 4 p) dels presents Estatuts.   
  
  
Article 29  
Els vocals de la junta de govern exerciran les funcions que el present Estatut i la junta de govern els encomanen. Els seus càrrecs estaran numerats ordinalment, a fi de substituir per este orde els membres de la junta de govern en cas de malaltia, absència o vacant.   
  
  
CAPÍTOL IV  
Del règim electoral  
  
Article 30  
Els membres de la junta de govern del Col·legi Oficial d'Agents de la Propietat Immobiliària de Castelló es proveiran per elecció, en votació secreta i directa, en la qual podran participar tots els col·legiats, d'acord amb el procediment que en estos Estatuts es consigna. El president i els altres càrrecs de la junta de govern es proveiran entre col·legiats exercents residents en la demarcació del Col·legi i que posseïsquen la condició d'elector. Per a ser president caldrà comptar amb una antiguitat de huit anys com a mínim, dels quals els dos últims siguen com a col·legiat exercent en el Col·legi Oficial d'Agents de la Propietat Immobiliària de Castelló. Per als altres càrrecs s'exigiran com a mínim tres anys d'antiguitat, dels quals els dos últims siguen com a exercent en el Col·legi Oficial d'Agents de la Propietat Immobiliària de Castelló.   
  
  
Article 31  
1. No podran formar part de la junta de govern:   
a) Els qui hagen sigut condemnats per sentència ferma, que comporte la inhabilitació o la suspensió per a càrrecs públics.   
b) Els qui siguen membres d'òrgans rectors d'un altre col·legi professional.   
c) Els qui no es troben al corrent de les càrregues col·legials.   
El president impedirà la presa de possessió o decretarà el cessament, si ja s'haguera produït aquella, dels candidats elegits dels que tinga coneixement que es troben incursos en qualsevol de les causes que impedixen accedir a la junta de govern.   
2. Els membres de la junta de govern cessaran per defunció, renúncia, pèrdua dels requisits estatutaris per a exercir el càrrec i expiració del termini per al qual van ser elegits. Igualment cessaran per falta d'assistència injustificada a tres sessions consecutives de la junta de govern o sis alternes en el terme d'un any, amb l'acord previ de la junta.  
  
  
Article 32  
La duració dels càrrecs de la junta de govern serà de quatre anys, i podran ser reelegits per mitjà de votació lliure, directa i secreta, en la forma establida en els presents Estatuts.   
Quan per defunció, renúncia, cessament o per qualsevol altra causa, es produïsquen vacants en la junta de govern, es proveiran estes vacants per mitjà de nomenament per orde dels vocals que hagen resultat suplents en la candidatura vencedora de les últimes eleccions realitzades, però s'entendrà que els designats només exerciran els seus càrrecs durant el temps que faltara als que van produir les vacants per a completar el període del seu mandat. Quan per qualsevol causa queden vacants la totalitat dels càrrecs de la junta de govern, el Consell Valencià de Col·legis d'Agents de la Propietat Immobiliària designarà una junta provisional, d'entre els col·legiats exercents. La junta provisional convocarà, en el termini de trenta dies naturals, eleccions per a la provisió dels càrrecs vacants per la resta del mandat que quedara, eleccions que hauran de realitzar-se dins dels trenta dies naturals següents, comptats a partir de la convocatòria.   
  
De la mateixa manera es completarà provisionalment la junta de govern quan es produïsca la vacant de la mitat o més dels càrrecs, i es procedirà de la mateixa manera a la convocatòria d'eleccions per a la seua provisió definitiva pels membres de junta que resten en els seus càrrecs.   
  
Article 33  
1. Tot allò referent a l'elecció de càrrecs per a la junta de govern i a la formació dels censos d'electors i elegibles, així com la realització de les eleccions serà competència de la junta de govern, que convocarà l'elecció i ordenarà el que és necessari per al bon desenrotllament d'esta i garantirà, amb el degut assegurament d'autenticitat i secret, el vot per correu.   
2. Els processos electorals es desenrotllaran sota la supervisió de una junta electoral a què la junta de govern donarà, en el termini més breu possible, trasllat de l'acord de convocatòria electoral i a la que li correspondrà a partir d'eixe moment, vetlar per la idoneïtat dels tràmits electorals desenrotllats durant el període per al que foren elegits els seus components; en el dit àmbit actuarà amb total independència de la junta de govern, i els seus membres hauran de causar baixa davant del més mínim conflicte d'interessos amb els candidats concurrents a qualsevol dels processos electorals i en tot cas si pretenen presentar-se al procés electoral. No podrà formar part de la junta electoral cap col·legiat que forme part d'una candidatura.   
3. La junta electoral estarà composta per cinc membres, tots ells col·legiats exercents, amb almenys un any d'exercici en l'àmbit d'este col·legi, els quals seran elegits per mitjà de sorteig públic d'entre la llista d'electors fins a cobrir cinc col·legiats titulars i cinc suplents. El sorteig es realitzarà en la junta de govern en què es convoquen les eleccions, sota la fe del secretari. La junta electoral en cada reunió, designarà d'entre els seus membres, les persones que exerciran els càrrecs de president i secretari. El vot del president serà de qualitat només als efectes de dirimir els empats que puguen produir-se.   
  
  
Article 34  
Als efectes d'elecció de càrrecs de la junta de govern, tindran dret de sufragi actiu els col·legiats que es troben incorporats al Col·legi en el dia de la convocatòria d'eleccions. El vot dels col·legiats exercents tindrà doble valor que el dels no exercents. El vot podrà emetre's personalment o per correu, en el mode que es determina en els articles següents.   
  
Article 35  
1. El procediment electoral s'ordenarà de la manera següent:   
1r. La convocatòria d'eleccions s'anunciarà amb dos mesos d'antelació com a mínim i quatre mesos com a màxim a la data d'expiració del mandat de la junta de govern. Entre la convocatòria d'eleccions i l'acte de la votació o proclamació de la candidatura electa, cas d'haver-hi una sola candidatura, haurà de transcórrer almenys cinquanta dies.   
  
2n. Dins dels cinc dies següents a la data de la convocatòria, per la secretaria col·legial s'ompliran els següents particulars:   
  
A) S'inserirà en el tauler d'anuncis de la seu col·legial i en la pàgina web la convocatòria electoral, en la que hauran de constar els punts següents:   
a) Càrrecs que han de ser objecte d'elecció i requisits, tant d'antiguitat com de situació col·legial, exigits per a poder aspirar a cada un d'ells.   
b) Lloc, dia i hora de realització de la votació i temps de duració amb hora de tancament de les urnes per a començament de l'escrutini, segons el que disposa el present Estatut.   
B) Així mateix, s'exposaran en el tauler d'anuncis del Col·legi Oficial d'Agents de la Propietat Immobiliària de Castelló les llistes separades de col·legiats exercents i no exercents amb dret de vot.   
  
3r. Les candidatures hauran de presentar-se en la secretaria del Col·legi Oficial d'Agents de la Propietat Immobiliària de Castelló amb, almenys, vint-i-cinc dies d'antelació a la data assenyalada per a l'acte electoral. Les dites candidatures seran tancades i bloquejades, i expressaran el càrrec a qui es postula cada candidat i contindran una llista de tres suplents, havent de ser subscrites exclusivament pels propis candidats i els suplents. Cap col·legiat podrà presentar-se candidat a més d'un càrrec.   
4t. Els col·legiats que volgueren formular reclamació contra les llistes d'electors hauran de verificar-la dins del termini de tres dies següents a l'exposició de les mateixes.   
La junta electoral, cas d'haver-hi reclamacions contra les llistes, resoldrà sobre estes dins dels tres dies següents a l'expiració del termini per a formular-les; i notificarà la resolució a cada reclamant dins dels dos dies següents. Des de la proclamació de candidatures vàlides fins a l'acte de la votació haurà de transcórrer almenys quinze dies.  
  
5t. La junta electoral, en la primera sessió que celebre, proclamarà les candidatures dels que reunisquen els requisits legals exigibles, considerant electa a què no tinga oponents. A continuació ho publicarà en el tauler d'anuncis i ho comunicarà als interessats, sense perjuí que el Col·legi Oficial d'Agents de la Propietat Immobiliària de Castelló puga remetre també comunicacions individuals als seus membres.  
  
Els acords de la junta electoral seran immediatament executius i podran ser recorreguts abans el Consell Valencià dels Col·legis Oficials d'Agents de la Propietat Immobiliària   
  
Article 36  
1. Per a la celebració de l'elecció es constituirà la mesa electoral en la seu del Col·legi Oficial d'Agents de la Propietat Immobiliària de Castelló i estarà integrada pel president, el secretari i almenys un vocal de la junta electoral. Cada candidatura podrà, per la seua banda, designar entre els col·legiats un interventor que ho represente davant de la mesa electoral.   
2. En la mesa electoral haurà d'haver-hi urnes separades per al depòsit dels vots dels col·legiats exercents i no exercents. Les urnes hauran d'estar tancades, i només hi haurà una ranura per a depositar els vots.   
  
3. Constituïda la mesa electoral, el president indicarà el començament de la votació i a l'hora prevista per a la seua finalització, es tancaran les portes i només podran votar els col·legiats que ja estigueren en la sala. La mesa electoral votarà en últim lloc.   
4. L'elecció tindrà per al seu desenrotllament un temps mínim de tres hores, llevat que la junta, al convocar l'elecció, n'assenyale un altre diferent. Finalitzat el temps de votació els membres de la mesa faran el recompte de vots, alçaran acta que firmaran i remetran immediatament a la junta de govern.   
5. Les paperetes de vot seran blanques, de la mateixa grandària, editades per este col·legi i portaran impresos per una sola cara, correlativament, els càrrecs a l'elecció dels quals es procedix.   
6. Els candidats podran per la seua banda confeccionar paperetes, que seran exactament iguals a les editades per este col·legi i hauran de ser homologades prèviament per la junta electoral.   
7. El vot podrà ser emés personalment o per correu certificat, i s'utilitzarà en ambdós casos, a este efecte, papereta que reunisca les característiques a què es referix el punt 5 del present article.   
8. Els votants hauran d'acreditar a la mesa electoral la seua personalitat. La taula comprovarà la seua inclusió en el cens elaborat per a les eleccions; el seu president pronunciarà en veu alta el nom i cognoms del votant, indicant que «vota», després de la qual cosa el propi president introduirà la papereta doblegada en l'urna corresponent.   
  
Article 37  
Els col·legiats podran emetre el seu vot per correu d'acord amb les normes següents:   
1r. Des que siguen proclamades les candidatures vàlides per la junta electoral els col·legiats que desitgen emetre el seu vot per correu podran fer-ho introduint la papereta de votació en el sobre aprovat per a tal fi i una vegada tancat, l'inserirà, junt amb la fotocòpia del seu DNI, en un altre sobre que contindrà el nom del col·legiat i la seua firma en el revers i en que es farà constar en el seu anvers "Eleccions". Este sobre ha de remetre's per correu certificat al Col·legi Oficial d'Agents de la Propietat Immobiliària de Castelló.  
2n. Els sobres rebuts seran custodiats pel secretari de la junta de govern del Col·legi, prèvia comprovació de la firma del remitent fins al moment de l'escrutini, en este moment els entregarà al president de la mesa electoral, i una vegada es done compte d'estos en últim lloc i comprovat que no ha votat personalment, les paperetes seran introduïdes en l'urna corresponent.  
3r. Només s'admetran els vots emesos per correu que complisquen els requisits establits i que tinguen entrada en el Col·legi Oficial d'Agents de la Propietat Immobiliària de Castelló fins al moment de tancar-se la votació.   
4t. Les cartes rebudes després de l'escrutini hauran de ser refusades i ordenada la seua devolució pel mateix conducte, per a preservar l'elector i la seua intenció de vot.   
5t. El vot personal anul·larà en tot cas el vot emés per correu certificat.  
  
Article 38  
Hauran de ser declarats vots nuls totalment, aquells vots que continguen expressions alienes a l'estricte contingut de la votació o que continguen ratllades o raspadures.   
1. Finalitzat l'escrutini, el president de la junta electoral anunciarà el seu resultat, i proclamarà a continuació electa la candidatura que haja obtingut el nombre més gran de vots. En cas d'empat, s'entendrà elegida la que continga per al càrrec de president, el candidat de més temps d'exercici en Col·legi Oficial d'Agents de la Propietat Immobiliària de Castelló.   
2. En el termini de cinc dies des de la constitució dels òrgans de govern, haurà de comunicar-se esta al Consell Valencià de Col·legis d'Agents de la Propietat Immobiliària i al Consell General dels Col·legis d'Agents de la Propietat Immobiliària, informant de la seua composició i del compliment dels requisits legals.   
3. Els candidats electes prendran possessió el primer dia hàbil del mandat per al qual hagen sigut elegits.   
  
CAPÍTOL V  
Dels recursos econòmics  
  
Article 39  
1. L'exercici econòmic coincidirà amb l'any natural.   
2. El règim econòmic s'ajustarà al pressupost anual. La comptabilitat es basarà en principis generalment acceptats i la resta de normes d'aplicació.   
3. Tots els col·legiats, prèvia petició concreta per escrit, podran examinar els comptes d'este col·legi durant els quinze dies hàbils anteriors a la data de celebració de la junta general.   
  
Article 40  
1. Constituïxen recursos ordinaris i extraordinaris del Col·legi Oficial d'Agents de la Propietat Immobiliària de Castelló.   
a) Els drets d'incorporació a este col·legi.   
b) Les quotes ordinàries i les extraordinàries per al manteniment d'este col·legi, així com les contraprestacions econòmiques que s'exigisquen als col·legiats i a professionals d'altres Col·legis, pels servicis de què es beneficien, prestats pel Col·legi i que no estiguen coberts per la quota ordinària.   
c) Les derrames que acorde la junta general per a l'alçament de les càrregues col·legials, o per a qualsevol inversió o gasto extraordinari, sense perjuí de què puguen establir-se per la junta de govern del Col·legi per la prestació de servicis.   
d) Els interessos o rendiments del capital d'este col·legi.   
e) Les subvencions i donatius.   
f) Les certificacions que s'expedisquen a petició dels col·legiats.   
g) Les sancions pecuniàries que, per expedients disciplinaris, puga imposar en l'àmbit de la seua competència.   
h) Qualssevol altres que legalment procedisquen   
2. El patrimoni del Col·legi serà administrat per la junta de govern, facultat que s'exercirà a través del tresorer.  
  
CAPÍTOL VI  
Del règim de responsabilitat disciplinària dels col·legiats  
  
Article 41  
Principis disciplinaris bàsics.   
1. Els agents de la propietat immobiliària que infringisquen els seus deures col·legials o els regulats per estos Estatuts seran sancionats disciplinàriament, amb independència de qualsevol altra responsabilitat civil, penal o administrativa en què puguen incórrer.   
2. Igualment, els col·legiats que ocupen càrrecs en la junta de govern d'este Col·legi, seran susceptibles de ser sancionats disciplinàriament.   
  
3. El règim disciplinari dels agents de la propietat immobiliària col·legiats es regirà pels principis de legalitat, tipicitat, contradicció, no indefensió i presumpció d'innocència.   
  
Article 42  
Exercici de la potestat sancionadora.   
1. No podran imposar-se sancions disciplinàries, sinó en virtut d'expedient instruït a este efecte, amb audiència prèvia de l'interessat.   
2. L'exercici de la potestat sancionadora respecte dels col·legiats correspon a la junta de govern. També correspondrà a la junta de govern, en els termes que establisca la Llei, l'exercici de la potestat sancionadora dels agents de la propietat immobiliària col·legiats en altres col·legis i que exercisquen la seua activitat a la província de Castelló.   
  
3. L'enjudiciament i potestat sancionadora, en relació amb els membres de la junta de govern, correspondrà al Consell Valencià de Col·legis d'Agents de la Propietat Immobiliària.   
4. El col·legi donarà compte immediat al Consell General dels Col·legis d'Agents de la Propietat Immobiliària d'Espanya i al Consell Valencià de Col·legis Oficials d'Agents de la Propietat Immobiliària de totes les sancions que imposen que comporten la suspensió en l'exercici professional amb remissió d'un extracte de l'expedient, atés que el Consell General porta un registre de sancions d'àmbit estatal en què s'arreplegaran totes les que s'imposen pels col·legis oficials.   
  
Article 43  
El Col·legi Oficial d'Agents de la Propietat Immobiliària de Castelló sancionarà disciplinàriament totes les accions i omissions dels seus col·legiats que infringisquen els Estatuts Generals i Particulars, els reglaments de règim interior, les normes deontològiques o qualssevol altres normes col·legials.   
  
Article 44  
Classificació de les infraccions i òrgans competents.   
1. Les infraccions comeses pels agents de la propietat immobiliària col·legiats es classificaran en lleus, greus i molt greus.   
2. La competència disciplinària correspondrà a la junta de govern del Col·legi quan la infracció, siga quina siga la seua gravetat, haja sigut comesa per un col·legiat d'este col·legi, i en els termes que establisca la Llei, quan la infracció haja sigut comesa per un agent de la propietat immobiliària col·legiat en un altre col·legi en el supòsit d'exercici professional en el territori de la província de Castelló.   
3. La competència disciplinària correspondrà a l'òrgan de direcció del Consell Valencià de Col·legis Oficials d'Agents de la Propietat Immobiliària, quan la infracció, siga quina siga la seua gravetat, haja sigut comesa pel president o els càrrecs o vocals de la junta de govern del Col·legi Oficial d'Agents de la Propietat Immobiliària de Castelló.  
   
4. La competència disciplinària correspondrà al Consell Valencià de Col·legis Oficials d'Agents de la Propietat Immobiliària en els casos en què la infracció, siga quina siga la seua gravetat, haja sigut comesa per president, pels càrrecs o vocals de la junta de govern, o per agents col·legiats, amb motiu d'actes que transcendisquen de l'àmbit territorial del Col·legi i perjudiquen la imatge de la professió o les polítiques de coordinació del Consell Valencià de Col·legis Oficials d'Agents de la Propietat Immobiliària i sempre que l'òrgan competent d'acord amb els anteriors apartats no procedisca a l'exacció de responsabilitat disciplinària.   
5. Igualment, correspondrà al Consell Valencià de Col·legis Oficials d'Agents de la Propietat Immobiliària la competència disciplinària sobre els integrants de la Junta de Govern dels col·legis oficials, per a la instrucció i, si és el cas, sanció de la falta prevista en l'apartat 3.g i h de l'article següent.   
  
Article 45  
Infraccions.   
1. Tindrà la consideració d'infracció lleu tota demora o negligència lleu del col·legiat en l'exercici de les seues activitats o deures col·legials.   
2. Tindran la consideració d'infraccions greus les següents:   
a. La reincidència de faltes lleus comeses pel col·legiat.   
b. L'incompliment dels acords dels òrgans col·legials i la desobediència a les seues ordes o mandats.   
c. La desconsideració cap als companys, els clients o els membres dels òrgans rectors.   
d La negligència inexcusable o l'actuació dolosa en l'exercici de les seues activitats o deures col·legials, que no haja ocasionat perjuí a tercer.   
e. L'empara o protecció de qualsevol manera a la realització d'actes de competència deslleial, quan haja sigut així declarada per la jurisdicció competent.   
3. Tindran la consideració d'infraccions molt greus les següents:   
  
a. La reincidència de faltes greus comeses pel col·legiat.   
b. La utilització en benefici propi o de tercers, amb perjuí per al client, d'informació derivada de les transaccions en què intervinga.   
  
c. El consentiment a la utilització indeguda per tercers de la denominació d'Agent de la Propietat Immobiliària per persones que no tinguen els títols a què es referix l'article 7.1.b, o dels signes distintius de col·legiació.   
d. La realització d'actes de competència deslleial, quan així hagen sigut declarats per la jurisdicció competent.   
e. La negligència inexcusable o l'actuació dolosa en l'exercici de les seues activitats o deures col·legials, que haja ocasionat perjuí a tercer.   
  
f. L'impagament pel col·legiat de les quotes o derrames acordades pels òrgans col·legials competents. La normativa del Col·legi podrà establir un nombre mínim de quotes impagades a l'efecte de considerar l'impagament com a infracció disciplinària.   
g. L'impagament de les quotes al Consell General dels Col·legis d'Agents de la Propietat Immobiliària d'Espanya, previstes en el pressupost anual aprovat pel ple d'eixe consell, sempre que prèviament el dit Consell General haja liquidat el deute en tots els seus conceptes i requerit el pagament de la mateixa de forma documentada.   
h. L'impagament de les quotes al Consell Valencià de Col·legis Oficials d'Agents de la Propietat Immobiliària, previstes en el pressupost anual aprovat pel ple d'eixe consell, sempre que prèviament el dit Consell haja liquidat el deute en tots els seus conceptes i requerit el pagament d'este de forma documentada.   
  
Article 46  
Sancions.   
1. Les sancions que podran imposar-se per la comissió d'infraccions lleus seran les següents:   
a. Amonestació privada.   
b. Multa de 30 euros a 300 euros.   
2. Les sancions que podran imposar-se per la comissió d'infraccions greus seran les següents:   
a. Multa de 300,01 euros a 3.000 euros.   
b. Suspensió en la condició de col·legiat per un període màxim de sis mesos.   
3. Les sancions que podran imposar-se per la comissió d'infraccions molt greus seran les següents:   
a. Suspensió en la condició de col·legiat per un període superior a sis mesos i inferior a dos anys, que comportarà la d'inhabilitació per a ocupar càrrecs directius pel temps que dure esta.   
b. Privació definitiva de la condició de col·legiat, amb expulsió d'este col·legi.   
c. Inhabilitació al president i la resta de membres de la junta de govern per a ocupar càrrecs directius per un període màxim de quatre anys, per al supòsit previst per la lletra g i h de l'apartat 3 de l'article anterior.   
4. La sanció procedent en cada cas es graduarà tenint en compte les circumstàncies del fet i de l'infractor. La reiteració permetrà la imposició de la sanció en el seu límit màxim.   
5. Els imports de les multes previstos per este article es revisaran de conformitat amb el procediment de modificació estatutària.   
  
Article 47  
Suspensió provisional.   
1. L'agent de la propietat immobiliària col·legiat podrà ser suspés provisionalment en els seus drets com col·legiat si se li obrira expedient disciplinari per possible comissió d'infracció molt greu i tal mesura s'haguera adoptat expressament per l'òrgan competent a proposta de l'instructor.   
2. La suspensió provisional en la condició de col·legiat no podrà durar més de sis mesos.   
  
Article 48  
Procediment sancionador.   
1. L'acord d'incoació de l'expedient haurà de ser adoptat per la junta de govern, que podrà actuar d'ofici o a instància de part. El dit acord fixarà els fets constitutius d'una possible infracció, la qualificació provisional d'estos, la sanció imposable i la designació del corresponent instructor, que haurà de ser un membre de l'òrgan competent per a resoldre. L'instructor, que podrà estar assistit d'un secretari, no podrà intervindre en la votació de la proposta de resolució.   
  
2. Són causes d'abstenció i recusació les següents:   
a. Tindre interés personal en l'assumpte que es tracte o en un altre, la resolució del qual poguera influir el fet de ser aquell administrador de societat o entitat interessada, o tindre qüestió litigiosa pendent amb algun interessat.   
b. Tindre parentiu de consanguinitat dins del quart grau o d'afinitat dins del segon, amb qualsevol dels interessats, amb els administradors d'entitats o societats interessades i també amb els assessors, representants legals o mandataris que intervinguen en el procediment, així com compartir despatx professional o estar associat amb estos per a l'assessorament, la representació o el mandat.   
c. Tindre amistat íntima o enemistat manifesta amb alguna de les persones mencionades en l'apartat anterior.   
d. Haver tingut intervenció com a pèrit o com a testimoni en el procediment que es tracte.   
e. Tindre relació de servici amb persona natural o jurídica interessada directament en l'assumpte, o haver-li prestat en els dos últims anys servicis professionals de qualsevol tipus i en qualsevol circumstància o lloc.   
3. Instruït el procediment i abans de redactar la proposta de resolució, es posarà de manifest a l'interessat, el qual en un termini no inferior a 10 dies ni superior a 15, podrà al·legar i presentar els documents i justificacions que estime pertinents. Es podrà prescindir del tràmit d'audiència, quan no figuren en el procediment, ni siguen tinguts en compte en la resolució altres fets ni altres al·legacions i proves que les adduïdes per l'interessat, durant la instrucció de l'expedient.   
  
El termini màxim en què haurà de notificar-se la resolució expressa no podrà excedir sis mesos, entenent-se prou la notificació que continga el text íntegre de la resolució, així com l'intent de notificació degudament acreditat.   
4. La junta de govern actuarà en matèria disciplinària amb un mínim d'assistència de dos terços dels seus membres.   
5. Les multes que, com a sancions disciplinàries, s'imposen als col·legiats expedientats, una vegada siguen fermes, d'haver finalitzat amb la imposició d'una sanció l'expedient, així com els gastos que, si és el cas, haguera ocasionat la pràctica de proves, de conformitat amb el que preveu l'article 81.3 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú, hauran de ser abonats per aquells en el termini màxim de quinze dies des de la notificació de la fermesa de la sanció. Transcorregut el dit termini sense haver-se verificat l'abonament, la junta de govern executarà les dites quantitats amb càrrec a la fiança que, si és el cas, haguera sigut constituïda.  
  
Article 49  
Prescripció d'infraccions i sancions.   
1. Les infraccions lleus prescriuen al cap de sis mesos, les greus als dos anys i les molt greus als tres anys.   
2. El termini de prescripció de les infraccions començarà a comptar-se des del dia en què la infracció s'haguera comés. La prescripció de les infraccions s'interromprà en el moment en què, amb coneixement de l'interessat, s'acorde la iniciació del procediment sancionador, i tornarà a córrer el termini si l'expedient sancionador romanguera paralitzat durant més d'un mes per causa no imputable al col·legiat subjecte al procediment.   
3. Les sancions imposades per la comissió d'infraccions lleus prescriuen al cap d'any, per la comissió d'infraccions greus als dos anys i per la comissió d'infraccions molt greus als tres anys.   
4. El termini de prescripció de les sancions començarà a comptar-se des de l'endemà a aquell en què adquirisca fermesa la resolució per la qual s'imposa la sanció. Interromprà la prescripció, la iniciació amb coneixement de l'interessat, del procediment d'execució, tornant a transcórrer el termini si aquell està paralitzat durant més d'un mes per causa no imputable a l'infractor.   
  
Article 50  
Extinció de la responsabilitat disciplinària.   
1. La responsabilitat disciplinària s'extingirà:   
a. Per mort del col·legiat o declaració de defunció.   
b. Per compliment de la sanció imposada.   
c. Per prescripció de la falta.   
d. Per prescripció de la sanció.   
e. Per pagament de les quotes o derrames impagades, en els supòsits de les infraccions referides en la lletra f de l'apartat 3 de l'article 45.   
2. Si durant la tramitació de l'expedient sancionador es produïra la mort o declaració de defunció del col·legiat imputat, es declararà el dit expedient extingit i s'ordenarà l'arxivament de les actuacions.   
  
  
CAPÍTOL VII  
Del règim jurídic dels acords i la seua impugnació  
  
Article 51  
1. Els acords de la junta general i de la junta de govern del Col·legi Oficial d'Agents de la Propietat Immobiliària de Castelló i les decisions del president i la resta de membres de la junta de govern, seran immediatament executius, llevat que el mateix acord establisca una altra cosa o es tracte de matèria disciplinària.  
2. Els acords que hagen de ser notificats personalment als col·legiats, referits a qualsevol matèria, inclús la disciplinària, podran fer-se en el domicili professional que tinguen comunicat a este col·legi. Si no poguera ser efectuada la notificació en els termes que preveuen els apartats 1 i 2 de l'article 59 de la Llei de Règim Jurídic de les Administracions Públiques i del Procediment Administratiu Comú, l'entrega podrà realitzar-la un empleat d'este col·legi, amb subjecció a allò que s'ha assenyalat en els apartats 2 i 3 del dit precepte, i si tampoc així poguera efectuar-se la notificació, s'entendrà realitzada als quinze dies de la seua col·locació en el tauler d'anuncis d'este col·legi, que podrà fer-se en la forma prevista en l'article 61 de l'esmentada Llei.   
  
3. Els acords, decisions i recomanacions dels òrgans de govern del Col·legi Oficial d'Agents de la Propietat Immobiliària de Castelló o de qualsevol dels seus membres observaran els límits de la Llei 15/2007, de 3 de juliol, de Defensa de la Competència.   
  
Article 52  
1. Són nuls de ple dret els actes dels òrgans col·legials que incórreguen en algun dels supòsits que establix l'article 62 de la Llei de Règim Jurídic de les Administracions Públiques i del Procediment Administratiu Comú.   
2. Són anul·lables els actes dels òrgans col·legials que incórreguen en els supòsits establits en l'article 63 de l'esmentada Llei.   
  
Article 53  
1. Les persones amb interés legítim podran formular recurs davant del Consell Valencià de Col·legis d'Agents de la Propietat Immobiliària contra els acords de la junta de govern i de la junta general, dins del termini d'un mes des de la seua publicació o, si és el cas, comunicació als col·legiats o persones als que afecten.   
2. El recurs podrà interposar-se davant de l'òrgan que va dictar l'acte que s'impugna o davant del competent per a resoldre-ho. Si es presentara davant de la junta de govern, s'elevarà amb els seus antecedents i l'informe que procedisca al Consell Valencià, dins dels quinze dies següents a la data de presentació, llevat que d'ofici repose el seu propi acord en el dit termini.   
3. Les persones amb interés legítim podran formular recurs d'alçada, en el termini d'un mes des de la seua notificació, contra les resolucions del president i de la junta de govern.   
  
Article 54  
1. La junta de govern també podrà recórrer els acords de la junta general davant del Consell Valencià de Col·legis d'Agents de la Propietat Immobiliària en el termini d'un mes des de la seua adopció.   
2. Si la junta de govern entenguera que l'acord recorregut és nul de ple dret o greument perjudicial per als interessos d'este Col·legi, podrà sol·licitar la suspensió de l'acord recorregut i el Consell podrà acordar-la o denegar-la motivadament.  
  
Article 55  
Els actes emanats de la junta general, de la junta de govern i del president del Col·legi Oficial d'Agents de la Propietat Immobiliària de Castelló, quan estiguen subjectes al dret administratiu, una vegada esgotats els recursos corporatius, seran directament recurribles davant de la Jurisdicció Contenciosa Administrativa.   
  
  
Article 56  
1. Els terminis d'estos Estatuts expressats en dies s'entendran referits a dies hàbils i els expressats en mesos per mesos naturals. S'entendran inhàbils els dissabtes i festius nacionals, autonòmics i locals de la ciutat de Castelló.   
2. La Llei de Règim Jurídic de les Administracions Públiques i del Procediment Administratiu Comú s'aplicarà a tots els actes dels òrgans col·legials que suposen exercici de potestats administratives. En tot cas, la dita Llei tindrà caràcter supletori per a allò no previst en estos Estatuts.   
  
DISPOSICIÓ ADDICIONAL  
  
En tot allò no previst en els presents Estatuts serà aplicable el que s'ha previngut en els Estatuts Generals dels Col·legis Oficials d'Agents de la Propietat Immobiliària, així com en la Llei 30/1992, de 26 de novembre, reguladora del Règim Jurídic de les Administracions Públiques i del Procediment Administratiu Comú.   
  
DISPOSICIÓ TRANSITÒRIA  
  
El mandat dels actuals membres de la junta de govern continuarà pel temps que reste fins a la seua renovació, d'acord amb les normes que van regular la seua elecció.   
  
DISPOSICIÓ FINAL  
  
El present Estatut entrarà en vigor una vegada aprovat per la junta general Extraordinària del Col·legi Oficial d'Agents de la Propietat Immobiliària de Castelló convocada amb este fi, sense perjuí del control de legalitat per la Conselleria competent i després de la seua publicació en el Diari Oficial de la Comunitat Valenciana.  
  
DISPOSICIÓ DEROGATÒRIA  
  
Queda derogat l'Estatut Particular del Col·legi d'Agents de la Propietat Immobiliària de Castelló aprovat per l'Assemblea General de Castelló, en sessió celebrada el dia 7 d'abril de 1989.